Tampereen talviuimarit aavistivat pahaa, kun poliisi tutki saunaa – kukaan tuskin ymmärsi, että lokerikossa oli ehkä ollut 40 000 euron edestä kokaiinia

Huhuja Kaupinojan saunan lokerikkojen käytöstä hämäräpuuhiin liikkui jo toukokuussa, kun poliisi halusi nähdä lokerot. Maanantaina paljastui, että tunnettua saunaa on käytetty laajassa kokaiiniringissä huumeiden välittämiseen Tampereella. Kaupinojan yleinen sauna on perinteinen ja suosittu talviuintiharrastajien keskuudessa. Esitutkinnan ja syyttäjän mukaan välittäjä on toimittanut eriä saunalle, parkkialueelle ja saunan lokerikkoihin ainakin neljä kertaa helmikuussa, maaliskuussa, toukokuussa ja kesäkuussa. Heinäkuun erä toimitettiin saunan lähistöllä sijaitsevaan Kaupin tähtitorninmäen parkkialueelle. Lokerikkoihin toimitettiin syyttäjien mukaan kokaiinia helmikuussa 200 grammaa ja toukokuussa 300 grammaa. Muut erät ovat liikkuneet saunan läheisyydessä. Arviolta 80 euroa gramma Vakiintuneen oikeuskäytännön perusteella syyttäjät arvioivat, että kyseisenlaisen kokaiinin hinta olisi noin 80 euroa grammalta. Tällä kaavalla laskettuna 500 grammaa kokaiinia olisi 40 000 euron arvoinen. Arvio on kuitenkin hyvin karkea, sillä kokaiinin grammahinta vaihtelee suuresti sen laadun ja vahvuuden perusteella. Pirkanmaan käräjäoikeudessa alkoi maanantaina kokaiinioikeudenkäynti, joka jatkuu ainakin 8. tammikuuta asti. Vastaajia on 22, joista tunnetuin on NHL-pelaaja Jori Lehterä , jonka epäillään ostaneen kahdeksan grammaa kokaiinia. Maanantaina käsiteltiin kolmen vastaajan osuutta, jossa on kyse 1 820 grammasta kokaiinia ja sen levittämisestä. Syyttäjän mukaan kaksi miestä toimi yhdessä ja kolmas toi kokaiinin maahan. Ainakin yksi maanantain vastaajista on innokas talviuimari. Kaupinojan sauna tunnetaan monen Ilveksen ja Tapparan pelaajan ja monen tunnetun näyttelijän ja artistin virkistyspaikkana. Kaupinojan saunan historia juontaa 1970-luvulle. Nykyinensauna on rakennettu vuonna 2010. Kaupinojan saunalla käy vuosittain noin 70 000 kävijää. Kokaiiniuimarille potkut Tampereen Talviuimareiden puheenjohtaja Esko Jalanto on valmis erottamaan uimarin, joka on sekaantunut saunan tilojen käyttämiseen huumeiden välityksessä. – Olen pahoillani tästä, kivoja poikia ovat, mutta rikollinen toiminta ei sovi toimintaamme. Jos ovat jäseniä, erottamiseen on syyt, hän sanoo. Erään uimarin mukaan poliiseja on liikkunut alueella sekä virka- että siviiliasuissa. Myös saunan asiakkaina on sekä virassa että eläkkeellä olevia poliiseja. On vielä epäselvää, saapuuko Jori Lehterä itse vai asianajajansa välityksellä oikeuden eteen. Vaikeutena on ollut toimittaa haaste allekirjoitusta varten Yhdysvaltoihin, jossa Lehterä pelaa. Käräjätuomari Petteri Kososen mukaan Lehterän osuuden irrottamista muusta vyyhdistä harkitaan. Kososen mukaan käsittely piti aloittaa kiinniotettujen oikeusturvan takia. Osa vastaajista on ollut vangittuna kesästä lähtien.